আসসালামু আলাইকুম
প্রধানমন্ত্রীর বেসরকারি শিল্প ও বিনিয়োগ বিষয়ক মাননীয় উপদেষ্টা জনাব সালমান ফজলুর রহমান এমপি,
মাননীয় শিক্ষা উপমন্ত্রী জনাব মহিবুল হাসান চৌধুরী এমপি, 
সম্মানিত সমাবর্তন বক্তা নোবেল শান্তি পুরস্কার বিজয়ী মি. কৈলাশ সত্যার্থী, 
কানাডিয়ান ইউনিভার্সিটি অব বাংলাদেশের বোর্ড অব ট্রাস্টিজের সম্মানিত চেয়ারম্যান,
সম্মানিত উপাচার্য, সম্মানিত শিক্ষকমণ্ডলী, 
গণমাধ্যমের সম্মানিত প্রতিনিধিবৃন্দ,
প্রিয় গ্রাজুয়েটবৃন্দ ও
সম্মানিত সুধীমণ্ডলী,
	শুভ অপরাহ্ন।
কানাডিয়ান ইউনিভার্সিটি অব বাংলাদেশ এর প্রথম সমাবর্তনে উপস্থিত হতে পেরে আমি আনন্দিত। আপনারা আমার আন্তরিক শুভেচ্ছা ও অভিনন্দন গ্রহণ করুন। 
বক্তব্যের শুরুতে আমি গভীর শ্রদ্ধার সাথে স্মরণ করছি সর্বকালের সর্বশ্রেষ্ঠ বাঙালি, জাতির পিতা বঙ্গবন্ধু শেখ মুজিবুর রহমানকে, যাঁর বলিষ্ঠ নেতৃত্বে মহান মুক্তিযুদ্ধের মাধ্যমে বাঙালি জাতি ছিনিয়ে এনেছিল স্বাধীনতার লাল সবুজের পতাকা, আমরা পেয়েছিলাম স্বাধীন সার্বভৌম বাংলাদেশ। আমি স্মরণ করছি মহান মুক্তিযুদ্ধে জীবন উৎসর্গকারী ৩০ লক্ষ শহিদদের, যাঁদের আত্মত্যাগের বিনিময়ে অর্জিত হয়েছে আমাদের এই প্রাণপ্রিয় বাংলাদেশ।
Respected Convocation Speaker
Mr. Kailash Satyarthi,
	I am glad to welcome you in Bangladesh, especially as a convocation speaker here in Canadian University of Bangladesh.
I believe, your presence will enrich and inspire the young graduates to work for the well-being of human-kind and society. 
	I heartily thank you to join the convocation and wish your pleasant stay in Bangladesh. 






সম্মানিত সুধীমণ্ডলী,
সুশিক্ষিত জাতিই পারে দারিদ্র্য দূর করে দেশকে সমৃদ্ধির পথে এগিয়ে নিতে। মাননীয় প্রধানমন্ত্রী শেখ হাসিনার গতিশীল নেতৃত্বে দেশ এগিয়ে যাচ্ছে উন্নয়ন ও অগ্রগতির পথে। স্বল্পোন্নত দেশ থেকে আমাদের গর্বের বাংলাদেশ এখন উন্নয়নশীল দেশের কাতারে। বৈশ্বিক নানান প্রতিকূলতাকে মোকাবিলা করেও সম্মুখপানে এগিয়ে যাচ্ছে বাংলাদেশ। এই একবিংশ শতাব্দীতে বৈশ্বিক অগ্রযাত্রার সাথে তাল মিলিয়ে চলতে গুণগত শিক্ষার প্রয়োজনীয়তা সবচেয়ে বেশি। এ কথা বিবেচনায় রেখে শিক্ষার উৎকর্ষ সাধনে সরকার নানাবিধ কার্যক্রম গ্রহণ করেছে। উচ্চশিক্ষার প্রসারে বিভিন্ন জেলায় পাবলিক বিশ্ববিদ্যালয় প্রতিষ্ঠা করা হচ্ছে। অনেকগুলো বেসরকারি বিশ্ববিদ্যালয়েরও অনুমোদন দেওয়া হয়েছে। বর্তমানে দেশে সরকারি ও বেসরকারি দেড় শতাধিক বিশ্ববিদ্যালয় রয়েছে। 
একবিংশ শতাব্দীর উপযোগী মানবিক ও নৈতিক গুণাবলিসম্পন্ন দক্ষ, দেশপ্রেমিক, অসাম্প্রদায়িক ও বৈশ্বিক চ্যালেঞ্জ মোকাবিলা করার উপযোগী নাগরিক সৃষ্টির লক্ষ্যে জাতীয় শিক্ষানীতি প্রণয়ন করা হয়েছে। এ শিক্ষানীতির লক্ষ্য ও আদর্শে প্রতিফলিত হয়েছে মুক্তিযুদ্ধের চেতনা এবং আমাদের সংবিধানের মূল দিকনির্দেশনা।

সম্মানিত সুধী,
মাননীয় প্রধানমন্ত্রী শেখ হাসিনা ঘোষিত ২০৪১ সালের মধ্যে বাংলাদেশকে উন্নত রাষ্ট্রে পরিণত করতে প্রযুক্তিভিত্তিক শিক্ষা বিস্তারের কোনো বিকল্প নেই। চতুর্থ শিল্প বিপ্লবের চ্যালেঞ্জ মোকাবিলায় ন্যানো টেকনোলজি, আর্টিফিশিয়াল ইন্টেলিজেন্সের মতো বিষয়গুলোকে মাথায় রেখে যুগোপযোগী শিক্ষাক্রম প্রণয়ন করতে হবে। বাংলাদেশের জন্য অন্যতম বড়ো একটি চ্যালেঞ্জ হচ্ছে শিক্ষার গুণগত মান নিশ্চিত করা। জাতির উন্নয়ন, উন্নত সমাজ গঠন ও বিশ্বমানের গ্রাজুয়েট তৈরির লক্ষ্যে শিক্ষা প্রতিষ্ঠানের গুণগত মান, স্বচ্ছতা ও জবাবদিহি নিশ্চিত করা অত্যন্ত জরুরি। গুণগত মান ছাড়া উচ্চশিক্ষা মূল্যহীন। তাই উচ্চশিক্ষা যাতে কোনোভাবেই সার্টিফিকেট সর্বস্ব না হয়, তা নিশ্চিত করতে হবে। 
সম্মানিত সুধী,
	দেশে বর্তমানে শতাধিক প্রাইভেট বিশ্ববিদ্যালয় রয়েছে। শিক্ষা বিশেষ করে উচ্চশিক্ষা বিস্তারে বেসরকারি খাতের বিনিয়োগকারীদের এ উদ্যোগ নিঃসন্দেহে প্রশংসনীয়। তাদের এ উদ্যোগের ফলে আমাদের তরুণ শিক্ষার্থীরা বিভিন্ন বিষয়ে আধুনিক শিক্ষায় শিক্ষিত হওয়ার সুযোগ পাচ্ছে। আমরা চাই না যে প্রাইভেট বিশ্ববিদ্যালয়গুলো দাতব্য প্রতিষ্ঠান হিসাবে পরিচালিত হোক। আবার এটাও চাইনা যে শিক্ষাকে পণ্য বিবেচনা করে শিক্ষার নামে বিশ্ববিদ্যালয়কে বাণিজ্যিক প্রতিষ্ঠানে পরিণত করুক। 
যারা ব্যবসা করতে চান বাংলাদেশে অনেক সম্ভাবনার খাত রয়েছে সেখানে গিয়ে ব্যবসা করতে পারেন। কিন্তু শিক্ষাকে নিয়ে ব্যবসা করার মনমানসিকতা পরিহার করাই সবার জন্য মঙ্গল। 
পত্রপত্রিকা খুললেই দেখা যায় কিছু কিছু বিশ্ববিদ্যালয় ডিগ্রির নামে সার্টিফিকেট বিতরণ করে যাচ্ছে। অনেক বিশ্ববিদ্যালয় গ্রাজুয়েট তৈরির কারখানা খুলে বসেছে। অনেকটা গুদাম থেকে মাল বের করার মতো First in First Out। শিক্ষার্থীরা কতটুকু শিখল বা কর্মসংস্থানের জন্য কতটুকু যোগ্যতা অর্জন করল তার কোনো বালাই নাই। ফলে ‍উচ্চ শিক্ষিত বেকারের সংখ্যা দিন দিন বাড়ছে। বাবা-মা, অভিভাবক অনেক কষ্ট করে এমনকি শেষ সহায় সম্বল দিয়ে ছেলেমেয়েদেরকে বিশ্ববিদ্যালয়ে পড়ায় যাতে তারা ভবিষ্যতে ভালো থাকতে পারে। তাদের সন্তানেরা যাতে সম্মানের সাথে ও অর্থনৈতিকভাবে স্বনির্ভর হয়ে বাঁচতে পারে। কিন্তু বেশির ভাগ ক্ষেত্রেই তাদের সেই স্বপ্ন অধরাই থেকে যায়। শিক্ষার সাথে কর্মের সংযোগ ঘটাতে না পারলে ভবিষ্যতে এমন একটা সময় আসবে হয়তোবা শিক্ষার্থীর অভাবে বিশ্ববিদ্যালয়কে বন্ধ করে দিতে হতে পারে। তাই এ খাতের উদ্যোক্তাদের প্রতি আমার অনুরোধ আপনারা ‍বিশ্ববিদ্যালয়গুলোকে বাণিজ্যিক প্রতিষ্ঠানে পরিণত না করে জ্ঞান বিতরণ ও একবিংশ শতাব্দীর উপযোগী প্রাজুয়েট তৈরির প্রতিষ্ঠানে পরিণত করুন। 
বিশ্ববিদ্যালয় পরিচালনার ক্ষেত্রে আইন বিধি-বিধান মেনে চালাবেন। শিক্ষার পরিবেশ নিশ্চিতের পাশাপাশি নিজস্ব ক্যাম্পাস ও অবকাঠামো নির্মাণেও পদক্ষেপ নিতে হবে। নিজেদের ইচ্ছে আর সুবিধামতো বিশ্ববিদ্যালয় চালানো যাবে না। 
প্রিয় শিক্ষার্থীবৃন্দ,
কানাডিয়ান ইউনিভার্সিটি অব বাংলাদেশ এর প্রথম সমাবর্তন উপলক্ষ্যে আমি সকল স্নাতক, তাদের অভিভাবক, শিক্ষকমণ্ডলী এবং বিশ্ববিদ্যালয় সংশ্লিষ্ট সকলকে জানাচ্ছি আন্তরিক শুভেচ্ছা ও অভিনন্দন। তাদের সম্মিলিত প্রচেষ্টার ফসল আজকের এই আনন্দঘন মুহূর্ত। সমাবর্তন শিক্ষাজীবনের অন্যতম গুরুত্বপূর্ণ ও আনন্দঘন একটি দিন। আজ তোমরা দীর্ঘ অধ্যবসায়ের মাধ্যমে অর্জিত ডিগ্রির অনুষ্ঠানিক স্বীকৃতি পাচ্ছ। মনে রাখবে এই আনন্দ কেবল তোমার একার নয়, তোমাদের পিতা-মাতা, অভিভাবক, শিক্ষকমণ্ডলীসহ সকলের। তোমাদের জন্য রইলো আমার আন্তরিক শুভ কামনা। তোমরা দেশের অমিত সম্ভাবনাময় সম্পদ। ভবিষ্যতে দেশের উন্নয়ন ও অগ্রগতি নিশ্চিতকরণে তোমাদেরকেই নেতৃত্ব দিতে হবে। তোমাদের হাত ধরেই এগিয়ে যাবে জাতির পিতার স্বপ্নের সোনার বাংলাদেশ। দেশের ইতিহাস-ঐতিহ্যকে লালন করে জ্ঞান-বিজ্ঞান চর্চায় সমৃদ্ধ হয়ে তোমরা সুনাগরিক হিসাবে গড়ে উঠবে। 
আজকের সমাবর্তন, উপস্থিত গ্রাজুয়েটদের বাঙালির হাজার বছরের গৌরবজ্জ্বল ইতিহাসকে সামনে এগিয়ে নিয়ে যাওয়ার অনুপ্রেরণা যোগাবে বলে আমি দৃঢ়ভাবে বিশ্বাস করি। 
সম্মানিত শিক্ষকবৃন্দ,
আপনারা উন্নত জাতি তৈরির মহান কারিগর। বিশ্ববিদ্যালয়ের শিক্ষকরা সবাই কৃতী ও সেরা ছাত্র ছিলেন। আপনারা সমাজের সাধারণ মানুষের কাছে নেতৃস্থানীয় ও সম্মানিত ব্যক্তিত্ব। আপনাদের হতে হবে নৈতিকভাবে বলিষ্ঠ চরিত্রের অধিকারী, নিরপেক্ষ, অকুতোভয় এবং সত্যবাদী। যুগোপযোগী শিক্ষায় শিক্ষিত করে গড়ে তুলতে হবে আজকের তরুণ প্রজন্মকে। এই গুরুদায়িত্ব পালনে নিশ্চয়ই আপনারা সক্ষম বলে আমি দৃঢ়ভাবে বিশ্বাস করি।
প্রিয় অভিভাবকবৃন্দ,
আপনাদের প্রতি আমার অনুরোধ, সন্তানদের প্রতি যত্নশীল হোন। এই সন্তানরাই আমাদের ভবিষ্যৎ। সবসময় মনে রাখবেন যে অনেক ত্যাগ-তিতিক্ষার বিনিময়ে আমরা স্বাধীনতা অর্জন করেছি। আমাদের রয়েছে গর্ব করার মত ইতিহাস-ঐতিহ্য। এই গৌরব সবার মধ্যে ছড়িয়ে দেওয়ার দায়িত্ব আমাদের সকলের।


শিক্ষার্থীদেরকেও শুধু পাঠ্যপুস্তক অধ্যয়নের মধ্যে সীমাবদ্ধ থাকলেই চলবে না, পাঠ্য বিষয়ের সাথে সাথে বহির্জগতের জ্ঞানভাণ্ডার হতে জ্ঞান আহরণ করতে হবে। নিজেকে কর্মবীর ও জ্ঞানী করে তোলাই হবে শিক্ষার মূল লক্ষ্য। উচ্চ চিন্তা ও সহজ জীবনাচরণ তোমাদের প্রকৃত মানুষ হিসেবে গড়ে তুলবে। সদাচরণ আর সদালাপ হচ্ছে শিক্ষা জীবনের ভূষণ। তোমরা সমাজের সকল অন্ধকার দূর করে আলোর পথে এগিয়ে যাও। তোমাদের নতুন জীবন হোক আলোকময়। আমি আবারো তোমাদের উত্তরোত্তর সমৃদ্ধি কামনা করে আমার বক্তব্য শেষ করছি। 
সবাই ভালো থাকুন, সুস্থ থাকুন। মহান আল্লাহ আমাদের সকলের সহায় হোন ।
জয় বাংলা
খোদা হাফেজ, বাংলাদেশ চিরজীবী হোক।













































কানাডিয়ান ইউনিভার্সিটি অব বাংলাদেশের প্রথম সমাবর্তনে 
মহামান্য রাষ্ট্রপতি জনাব মোঃ আবদুল হামিদ এর ভাষণ
৩১ জানুয়ারি ২০২৩, মঙ্গলবার। স্থান: ওসমানী স্মৃতি মিলনায়তন, ঢাকা

